|  |  |
| --- | --- |
| **UŽDAROSIOS AKCINĖS BENDROVĖS „VILNIAUS VANDENYS“ VALDYBOS FORMAVIMO POLITIKA** | |
| **Tikslas** | Aprašyti Bendrovės ir veikiančios valdybos įsitraukimo į Bendrovės naujos kadencijos valdybos, ar atskiro valdybos nario atrankos procesą, svarbiausius principus ir rekomendacijas, atsižvelgiant į gerosios valdysenos praktikas, tam, kad aktyviai prisidėti prie akcininkų vykdomo valdybos atrankos proceso ir siekiant, kad valdybos sudėtis ir jos darbas geriausiai užtikrintų Bendrovei keliamų tikslų įgyvendinimą. |
| **Taikymo sritis** | UAB „Vilniaus vandenys“ valdyba, Bendrovė |
| **Susiję teisės aktai** | Lietuvos Respublikos akcinių bendrovių įstatymas;  Lietuvos Respublikos valstybės ir savivaldybių turto valdymo, naudojimo ir disponavimo juo įstatymas;  Lietuvos Respublikos nacionaliniam saugumui užtikrinti svarbių objektų apsaugos įstatymas;  Lietuvos Respublikos Vyriausybės 2015 m. birželio 17 d. nutarimu Nr. 631 patvirtintas Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašas;  VšĮ „Valdymo koordinavimo centras“ Kolegialių organų atrankos vykdymo gairės: <https://governance.lt/wp-content/uploads/2020/05/KO_atrankos_vykdymo_gaires.pdf>;  [UAB „Vilniaus vandenys“ valdybos savo veiklos vertinimo gairės](https://www.vv.lt/wp-content/uploads/2021/11/Valdybos-savo-veiklos-vertinimo-gaires.pdf) |

# Turinys

* + - 1. SPECIALIOSIOS SĄVOKOS IR SUTRUMPINIMAI
      2. PAGRINDINĖS NUOSTATOS
      3. VALDYBOS FORMAVIMO PRINCIPAI IR REKOMENDACIJOS
      4. BENDROVĖS IR VALDYBOS ĮSITRAUKIMAS VALDYBOS FORMAVIMO PROCESE
      5. BAIGIAMOSIOS NUOSTATOS
      6. PRIEDAI

|  |  |  |
| --- | --- | --- |
| 1. **SPECIALIOSIOS SĄVOKOS IR SUTRUMPINIMAI** | | |
| **Aprašas arba Atrankos aprašas** | Lietuvos Respublikos Vyriausybės 2015 m. birželio 17 d. nutarimu Nr. 631 patvirtintas Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašas |
| **Atranką inicijuojantis subjektas** | Savivaldybės (-ių) vykdomoji institucija |
| **Atrankos komisija arba Komisija** | Atrankai atlikti sudaryta komisija, kuri įvertina atrankos agentūros pateiktus kandidatus ir teikia atranką inicijuojančiam subjektui informaciją apie atrinktus kandidatus |
| **Atrankos agentūra arba Agentūra** | Vadovų ar personalo paieškos (atrankos) paslaugas teikiantis fizinis arba juridinis asmuo |
| **Bendrovė** | UAB „Vilniaus vandenys“ |
| **Įstatymas** | Lietuvos Respublikos valstybės ir savivaldybių turto valdymo, naudojimo ir disponavimo juo įstatymas |
| **Politika** | UAB „Vilniaus vandenys“ valdybos formavimo politika |
| **UAB „Vilniaus vandenys“ valdyba arba Valdyba** | Kolegialus Bendrovės valdymo organas |

1. **PAGRINDINĖS NUOSTATOS**
   1. Bendrovės valdyba yra kolegialus valdymo organas.
   2. Valdybos veiklą reglamentuoja Lietuvos Respublikos akcinių bendrovių įstatymas, Bendrovės įstatai. Valdybos darbo tvarką nustato valdybos darbo reglamentas.
   3. Valdybą iš 7 narių 4 metams renka Bendrovės visuotinis akcininkų susirinkimas. Visuotinis akcininkų susirinkimas gali atšaukti visą valdybą arba pavienius jos narius nesibaigus jų kadencijai. Jeigu renkami pavieniai valdybos nariai, jie renkami iki veikiančios valdybos kadencijos pabaigos.
   4. Atranka į Bendrovės valdybą vykdoma vadovaujantis Lietuvos Respublikos Vyriausybės 2015 m. birželio 17 d. nutarimu Nr. 631 patvirtinto Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo (toliau – Aprašas) aktualios redakcijos reikalavimais. Bendrovės akcininkų, Atranką inicijuojančio subjekto, Atrankos komisijos teisės ar pareigos, aprašytos šioje Politikoje, yra rekomendacinio pobūdžio.
   5. Bendrovė pripažįsta kvalifikuotos ir kompetentingos bei įsitraukusios valdybos svarbą, siekiant strateginių Bendrovės tikslų bei didinant vertę akcininkams ir prisidedant prie visuomenės gerovės.
2. **VALDYBOS FORMAVIMO PRINCIPAI IR REKOMENDACIJOS**
   1. **Tęstinumas.** Turi būti siekiama, kad valdybos veikla būtų nepertraukiama ir tęstinė; nepriklausomų valdybos narių atrankos procedūros gali užtrukti apie 4-5 mėnesius, todėl rekomenduojama atranką planuoti iš anksto. Gerosios valdysenos praktikos rekomenduoja, kad naujos kadencijos valdybose veiktų ir ankstesnės kadencijos valdybos nariai, tokiu būdu yra užtikrinamas valdybos veiklos nepertraukiamumas ir išvengiama situacijų, kai visa naujai išrinkta valdyba kadencijos pradžioje gali užtrukti pakankamai ilgą laiką susipažinti su Bendrovės ir valdybos veikla, jos specifika.
   2. **Bendrovės ir Valdybos įsitraukimas**. Rekomenduojama, kad Bendrovės ir jos kolegialių organų vadovai reikšmingai prisidėtų prie renkamos valdybos kompetencijų formulavimo ir kvalifikacinių reikalavimų kandidatams nustatymo proceso.
   3. **Įvairovė** (angl. *diversity*). Rekomenduojama formuojant valdybos sudėtį siekti įvairovės žinių, profesinės patirties, amžiaus prasme, taip pat siekti lyčių pusiausvyros.
   4. **Orientacija į kandidatą**. Vykdant atranką turėtų būti siekiama procedūras organizuoti taip, kad jos sukeltų kuo mažiau nepatogumų atrankoje dalyvaujantiems kandidatams. Kandidatams turėtų būti pateikiama aiški informacija apie keliamus reikalavimus, atrankos procedūras ir terminus, sudaromos lanksčios sąlygos dalyvauti atrankoje, nereikalaujama perteklinių duomenų.
   5. **Konfidencialumas**. Atrankos procedūros turi būti vykdomos laikantis aukščiausių konfidencialumo reikalavimų ir vadovaujantis asmens duomenų apsaugą reglamentuojančiais teisės aktais. Informacija apie kandidatą turi būti žinoma tik jam pačiam ir atrankos procedūras vykdantiems asmenims.
   6. **Rezultatų viešumas**. Informacija apie atrankos rezultatus (į valdybą skiriamus narius) turi būti išviešinta ir prieinama visoms suinteresuotoms šalims. Viešinant rezultatus, atskleidžiama esminė informacija apie atranką laimėjusius kandidatus bei informuojama apie jų prisijungimą prie Bendrovės valdybos.
   7. **Supažindinimas/įvedimas** (angl. *onboarding*). Bendrovė privalo užtikrinti, kad naujai atrinktai valdybai ar jos nariui bus sudarytos visos sąlygos ir suteikta visa reikalinga pagalba bei informacija, kad jis kuo greičiau susipažintų su Bendrovės veikla, veiklos aplinka ir kita informacija, reikalinga efektyviam darbui.
3. **BENDROVĖS IR VALDYBOS ĮSITRAUKIMAS VALDYBOS FORMAVIMO PROCESE** 
   1. Viena iš svarbiausių Valdybos funkcijų yra Bendrovės strategijos, strateginių tikslų svarstymas ir tvirtinimas, įgyvendinimo priežiūra (atliekama ne rečiau kaip kartą per metus) ir esant poreikiui - koregavimas. Veikianti valdyba kasmet pasibaigus finansiniams metams, ne vėliau kaip iki eilinio visuotinio akcininkų susirinkimo, vadovaudamasi [Valdybos savo veiklos vertinimo gairėmis](https://www.vv.lt/wp-content/uploads/2021/11/Valdybos-savo-veiklos-vertinimo-gaires.pdf) atlieka savo veiklos vertinimą, identifikuoja, kurios reikalingos žinios ir kompetencijos visos valdybos apimtyje yra pakankamos ir kurių trūksta, kad Bendrovės veikla ir plėtra būtų tinkama, Bendrovė įgyvendintų strateginius tikslus ir Bendrovės valdysenos procesai atitiktų geriausias praktikas. Šiam tikslui naudojama valdybos kompetencijų matrica (pavyzdinė forma pridedama), kurioje nustatomas bendras reikiamų valdyboje kompetencijų sąrašas ir pažymima, kurie nariai turi kokias kompetencijas. Valdyba, savo veiklos įsivertinimo metu nustačiusi, jog valdybai trūksta tam tikrų kompetencijų, apie tai informuoja akcininkus.
   2. Valdybos kompetencijų matrica ypač naudinga iš valdybos pasitraukus pavieniams valdybos nariams, kadangi padeda identifikuoti, kokių kompetencijų valdyba neteko ir kokių kompetencijų turi būti ieškoma.
   3. Atrankos apraše numatyta svarbi Bendrovės funkcija atrankos procese - dalyvauti valdybai reikalingų kompetencijos sričių ir specialiųjų reikalavimų kandidatams nustatyme, kurį organizuoja Atranką inicijuojantis subjektas, šiame etape tikslinga vadovautis atnaujinta valdybos kompetencijų matrica. Valdybos formavimo procese valdybos kompetencijų matrica leidžia identifikuoti, kokių kompetencijų valdybai reikia ir kurias iš jų gali užtikrinti iš valstybės tarnautojų paskiriami valdybos nariai, o kurias reikalingas kompetencijas turėtų užtikrinti nepriklausomi valdybos nariai.
   4. Atrankos apraše Bendrovei yra numatyta pareiga dalyvauti atrankos skelbime nurodytinų duomenų suformulavimo procese, kurį organizuoja Atranką inicijuojantis subjektas. Atrankos skelbime turi būti pateikiama Apraše nurodyta informacija, tačiau Bendrovė turi teisę siūlyti Atranką organizuojančiam subjektui atrankos skelbimą papildyti ir kita svarbia informacija, kuri būtų aktuali kandidatui.
   5. Atranką inicijuojančio subjekto parengtą skelbimą apie vykdomą atranką Bendrovė turi paskelbti elektroniniame leidinyje viešiems pranešimams skelbti, kurį Vyriausybės nustatyta tvarka leidžia juridinių asmenų registras, taip pat Bendrovės interneto svetainėje.
   6. Apraše numatyta galimybė Atranką inicijuojančio subjekto sprendimu sudarytai Atrankos komisijai konsultuotis ir kviesti konsultanto teisėmis dalyvauti tiek atrankos komisijos posėdžiuose, tiek atrankos pokalbiuose Bendrovės ir jos kolegialių organų vadovus.
   7. Formuojant Atrankos komisijos sudėtį rekomenduojama aptarti ir suderinti valdybos pirmininko (jei valdybos kadencija nėra pasibaigusi) įsitraukimą į atrankos komisijos veiklą (įtraukti į pirmąjį atrankos komisijos posėdį). Prieš posėdį ar posėdžio metu naudinga atrankos komisijai pateikti ir pristatyti pasiruošimo atrankai procese parengtą valdybos kompetencijų matricą. Gera praktika laikytina, kuomet kompetencijų matricą pristato ir pakomentuoja valdybos pirmininkas.
   8. Atsižvelgiant į tai, kad Bendrovė yra pirmos kategorijos nacionaliniam saugumui svarbi įmonė, į Bendrovės valdybos narius skiriami asmenys Lietuvos Respublikos Vyriausybės nustatyta tvarka tikrinami, ir negali eiti pareigų, jeigu yra nustatomos Lietuvos Respublikos nacionaliniam saugumui užtikrinti svarbių objektų apsaugos įstatymo 17 straipsnyje numatytos aplinkybės.
   9. Atranką inicijuojantis subjektas Apraše nustatyta tvarka turi teisę priimti sprendimą siūlyti balsuoti už kandidatą visuotiniame akcininkų susirinkime. Visuotiniam akcininkų susirinkimui priėmus sprendimą išrinkti kandidatą Bendrovės valdybos nariu, su juo Apraše nustatyta tvarka pasirašoma sutartis dėl valdybos nario veiklos.
   10. Atrankos procedūros užbaigiamos informaciją dėl kandidato išrinkimo valdybos nariu išviešinant suinteresuotoms šalims. Bendrovė informaciją apie išrinktus valdybos narius skelbia savo interneto svetainėje, taip pat pasirinktinai ir kituose šaltiniuose.
   11. Bendrovė turi siekti, kad naujai išrinktai valdybai/valdybos nariui būtų sudarytos geriausios sąlygos operatyviai susipažinti su Bendrovės veikla ir sudaromos sąlygos efektyviam darbui.
4. **BAIGIAMOSIOS NUOSTATOS**
   1. Politika tvirtinama ir keičiama valdybos sprendimu.
   2. Šios Politikos nuostatos, susijusios su visuotinio akcininkų susirinkimo/akcininkų/jų deleguotų asmenų teisėmis ir pareigomis, yra rekomendacinio pobūdžio. Patvirtinta Politika yra teikiama visuotiniam akcininkų susirinkimui susipažinti.
   3. Politika peržiūrima ir esant poreikiui atnaujinama ne rečiau kaip kas 3 (trejus) metus.
   4. Bendrovės Teisės skyrius yra atsakingas už Politikos atnaujinimo inicijavimą.
   5. Patvirtinta Politika skelbiama Bendrovės interneto svetainėje [www.vv.lt](http://www.vv.lt).
5. **PRIEDAI**
   1. Pavyzdinė valdybos kompetencijų matricos forma.